M. Chovanec, poslanec: (2003-04-09):
Určite nie je mojím štandardným zvykom a záľubou mrhať čas opakovaním toho, čo som už konštatoval a zdôvodňoval. Faktom však zostáva, že aj tento zákon z dielne ministerstva zdravotníctva sa vrátil a je teda našou povinnosťou sa ním opätovne zaoberať. Pán prezident ho vrátil s pripomienkami, ktoré sme okrem mnohých ďalších prezentovali v prvom i v druhom čítaní. Poslanecký klub Smeru pripomienky pána prezidenta podporí. Z úcty k vám nebudem všetky naše zásadné pripomienky opakovane rozoberať. Trváme však na tom, že predložená novela zákona číslo 277 je zlá, zďaleka neriešiaca najzásadnejšie problémy v zdravotníctve, ktoré vidíme predovšetkým v neodôvodnenom zneužívaní služieb, ale nie občanmi, ale neodborným riadením. Ďalej v zbytočnom financovaní tých zariadení, ktoré nie sú potrebné na zaistenie liečebno-preventívnej starostlivosti osobitne, a to chcem zdôrazniť, v niektorých mestách. Ďalší zásadný problém vidíme v zbytočnej preskripcii. Tá však nie je dôvodom nadmernej spotreby, tá však nie je spôsobená pacientmi, ale neodôvodneným predpisovaním liekov lekármi, pôsobením distribútorov a výrobcov. Neodôvodnená vysoká prehospitalizovanosť je ďalší problém, ktorý kvári systém. Nehovoriac už o nedostatočnej kontrolnej, sankčnej schopnosti a možnosti poisťovní. Toto pokladáme za jeden z najzávažnejších problémov v systéme vôbec. Zvrátené sú neskutočné deformácie v mzdovom ohodnotení zdravotníckych pracovníkov, neustále uplatňovanie platieb na základe kapitácie a mnohé ďalšie deformity. Toto je však pohľad len z jedného zorného uhla. Neodškriepiteľným faktom zostáva finančná insuficiencia v systéme. Na Slovensku nie je ani polovica financií v prepočte na jedného obyvateľa v porovnaní s Českom. O iných krajinách ani nehovorím. S istotou však môžem konštatovať, že príplatky od občanov narastaniu dlhou nezabránia. Sme stále v očakávaní avizovanej legislatívnej smršte, ktorá bola pred voľbami avizovaná. V tomto prostredí by riaditelia aj zriaďovatelia museli byť čarodejníci, aby z financií, ktoré majú k dispozícii, udržali zariadenia pri živote a navyše, aby v nich aj poskytovali kvalitné zdravotnícke služby. Nech každý zváži, či sa vykonalo všetko, čo bolo potrebné na adekvátnejšie finančné nasýtenie  systému. Začína sa ďalšie neúnosné znižovanie miezd zdravotníckych pracovníkov v nemocniciach, následné výpovede a odchod lekárov a sestier zväčša do Čiech. Ak sa uplatní takýto, s odpustením za výraz, trhový prvok v našom zdravotníctve, môže to viesť k jeho kolapsu. Sme však presvedčení alebo sme presvedčovaní, že prijímame i stabilizačné opatrenia na zastavenie rastu dlhov. Opakovane sme už od pána ministra počuli, že aj v Čechách,  aj v Nemecku začínajú uvažovať o poplatkoch od pacientov. Áno, skúste si však porovnať systém, jeho funkčnosť čo len českého zdravotníctva a jeho finančnú saturáciu s nami. Bolo by určite zaujímavé a prekvapujúce, ak by sme na jednu misku váh položili všetko to a ako je zabezpečená liečebno-preventívna starostlivosť v odbore, v ktorom  pracujem a ktorý detailne poznám, v porovnateľných mestách Brno a Bratislava. Zistili by   sme, že ide o dva svety. Viem, že za všetko nemôže pán minister. Ale kritizujeme kroky, ktorými sa skôr vzďaľujeme, ako približujeme k pozitívnym zmenám. Až keď pán minister začne riešiť všetky uvedené problémy, potom bude namieste hovoriť o jeho odvahe, razantnosti a statočnosti, ako aj o skutočných reformách v zdravotníctve. Utiekať sa k vyberaniu poplatkov v tomto čase bez reštrukturalizácie v systéme, bez znemožňovania zneužívania systému je skôr odborná i legislatívna nepripravenosť, ignorancia alebo nepoznanie sociálno-ekonomickej situácie  občanov. Až potom, keď systém bude garantovať, že poskytuje len služby naozajstným pacientom, keď systém odbúra časť zbytočných zariadení, keď zreálni potrebu zdravotníckych pracovníkov v nich a ich adekvátne využitie, až potom možno hádam požiadať občana o prípadnú finančnú participáciu s ponukou kvalitnejšej zdravotnej starostlivosti. Iste je najľahšie siahnuť do peňaženky občanovi, je najľahšie označiť ho za vinníka zneužívania služieb, ako riešiť uvedené problémy. Vážené kolegyne a kolegovia, nie opozícia kritizovaním predkladaných noviel zákonov, nie pán prezident ich opakovaným vrátením na pôdu parlamentu znervózňuje verejnosť, ale je to predkladateľ s ich nekvalitnou prípravou, obsahovou, legislatívnou i formálnou. Tí, ktorí celý proces pripomienkovania sledovali zblízka, iste vedia, o čom  hovorím. To nebola vecná diskusia medzi prvým a druhým čítaním v parlamente, to bolo vychytávanie najhrubších nedostatkov a doplňovanie početných ako-tak akceptovateľných formulácií za účelom odstránenia nezmyselných protirečení v pôvodne predloženej novele. Navyše doplnky boli také, ktoré boli daňou za politickú podporu koaličných partnerov. Napriek tomu je isté, že celý proces sa nekončí, že so zákonom sa bude musieť zapodievať aj Ústavný súd. Poslanecký klub Smeru vykoná všetky kroky, aby zákon bol predložený na konanie pred Ústavný súd, ktorý posúdi ústavnosť viacerých paragrafov. Celý poslanecký klub Smeru sa však nádeja, že po toľkých pokusoch sa už podarí ministerstvu zdravotníctva predložiť v blízkej budúcnosti do parlamentu i taký zákon, ktorý bude spĺňať kritériá dobrého, vecného a transformačného zákona. Takého, aký si nielen parlament, ale predovšetkým občania po toľkých rokoch takzvanej transformácie zdravotníctva zaslúžia. Ak sa tak stane, sme pripravení o ňom nielen vecne diskutovať, ale ho aj podporiť, čo v prípade prerokúvaného zákona poslanecký klub Smeru vykonať nemôže. Ďakujem za pozornosť. (Potlesk.)